SET เสี่ยงเปิดลบ! หลังไร้ปัจจัยใหม่หนุน-สถานการณ์ “โควิด” สหรัฐฯส่อเค้ารุนแรง
SET เสี่ยงเปิดลบ! หลังไร้ปัจจัยใหม่หนุน-สถานการณ์ “โควิด” สหรัฐฯส่อเค้ารุนแรง
8 ก.ค. 2563

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่งไซด์เวย์ คล้ายคลึงตลาดหุ้นในภูมิภาคเอเชียที่เช้านี้เคลื่อนไหวทั้งในแดนบวก-ลบ หลังจากที่ดาวโจนส์ร่วงลงเกือบ 400 จุด เนื่องจากไม่มีตัวเศรษฐกิจสำคัญของสหรัฐฯประกาศในช่วงนี้ ทำให้ตลาดหันมาโฟกัสจำนวนผู้ติดเชื้อไวรัสโควิด-19 ในสหรัฐฯ ที่พุ่งขึ้นจนสร้างความกังวลให้นักลงทุน และองค์การอนามัยโลก (WHO) ออกมาเตือนว่าจำนวนผู้ติดเชื้อยังอยู่ในระดับสูง รวมถึงมีการส่งสัญญาณที่อาจรุนแรงขึ้นได้ ดังนั้นการแพร่ระบาดไวรัสโควิด-19 ระลอก 2 ยังอยู่
นอกจากนี้ คณะกรรมาธิการยุโรปได้ปรับลดคาดการณ์เศรษฐกิจยูโรโซน โดยคาดว่าเศรษฐกิจจะหดตัวลง 8.3% ในปีนี้ หลังจากที่เคยคาดการณ์ในเดือนพ.ค.ที่ผ่านมาว่า เศรษฐกิจจะหดตัว 7.4% ในปีนี้ ส่งผลให้ตลาดในยุโรปปรับตัวลงราว 1%
ส่วนบ้านเราช่วงนี้ยังไม่มีปัจจัยใหม่หนุน แต่ก็ยังต้องติดตามการประชุมคณะรัฐมนตรี (ครม.) ในวันนี้ เนื่องจากสภาพัฒนาการเศรษฐกิจและสังคมแห่งชาติ (สศช.)จะเสนอโครงการใช้เงินกู้ตาม พ.ร.ก.ให้อำนาจกระทรวงการคลังกู้เงินเพื่อแก้ไขปัญหาเยียวยาและฟื้นฟูเศรษฐกิจและสังคมจากการระบาดของโควิด-19 จำนวน 212 โครงการ วงเงิน 8 หมื่นล้านบาทเข้าครม. รวมถึงติดตามว่าจะมีมาตรการกระตุ้นเศรษฐกิจอะไรเพิ่มอีกไหม อย่างมาตรการท่องเที่ยว, มาตรการช้อปช่วยชาติ เป็นต้น
พร้อมให้แนวรับ 1,363 จุด ส่วนแนวต้าน 1,385 จุด